Risoles

**Risoles (Risol)** dalam basa Inggrisnya *[[rissole]]* ialah salah sabuting makanan nang dikatujui masarakat Indunisia barupa pastri baisi daging, nang rancaknya daging cincang, sayuran nang dibungkus dadar, wan disanga imbah dilapisi galapung panir wan kucukan hintalu hayam.

Hidangan ngini kawa dibanam dalam uvin, wan disurungi sawagai *[[hors-d'oeuvre]]* atawa *[[entrée]]* hampul. Risoles baukuran halus kawa dipakai sawagai hiasan gasan hidangan matan putungan ganal daging unggas atawa daging sapi.

Isi risoles kawa daging hayam, daging sapi, keju, iwak, udang, jamur kancing, wurtil, kantang, atawa buncis. Adunan dadar diulah matan campuran galapung tarigu, kuning hintalu, mantiga (margarin), wan banyu atawa susu.

Dua macam risoles nang dikanal di Indunisia ialah risoles sayuran nang bacampur daging tumis, wan risoles baisi *[[ragout]]*. Bantuk wadai ngini parsagi panjang kaya amplup. Risoles babantuk sagitiga umumnya baisi *ragout*. Risoles kawa dimakan lawan manambahakan saus kacang cair, sambal butul, atawa lombok parawit wayah kamarian.

## Asal-Usul

Risoles bahari disambat *[[roinsolles]]*, mula'i dikanal wayah abat ka-13. Wayahitu, makanan ngini sakadar panikuk nang disanga lawan mamakai mantiga atawa lamak sapi/lamak babi haja. Pas parkambangan imbahnya, makanan ngini diisi lawan daging cincang wan sayuran.

Ujar kulinir Parancis, kuya *[[risoller]]* baarti maulah jadi habang wan manjadi cuklat. Sabuting *rissole* dibungkus tarus ulih pastri galambung atawa samacamnya, nang rancak disanga, tapi takadang dibanam di dalam uvin. *Rissole* baisi rasa masin atawa manis. Rasa manis ditamui lawan manaburinya lawan gula halus wan saus buah sawagai palangkapnya.

## Bahan Paulahan
Bahan nang diparluakan gasan maulah risoles, yaitu:

* 500 gram galapung tarigu;
* 2 buting kuning hintalu;
* 2 sdm susu bubuk;
* 2 sdm galapung tapiuka;
* 2 sdm minyak sanga;
* 1/2 sdt uyah;
* Putih hintalu gasan marakatakan risoles;
* Banyu sacukupnya;
* Galapung panir sacukupnya, wan
* Minyak sanga sacukupnya.

## Bahan Isian
Isinya, antara lain:

* 500 gram kantang, putung dadu halus;
* Sabuting wortel, potong dadu halus;
* 3 buting susis sanga, potong dadu halus;
* Satangkai daun bawang;
* Satangkai daun saladri.

## Bumbu Halus
Bumbu nang harus ada ialah:

* 21 buting bawang habang;
* 8 siung bawang putih;
* 1/2 sdt sahang bubuk;
* 1/2 sdt uyah;
* 1/2 sdt bubuk kaldu;
* 1/2 sdt gula.

## Cara Maulah Risoles
Caranya ialah:

* Gasan maulah adunan kulit, campur galapung tarigu, galapung tapiuka, wan susu bubuk;
* Aduk sampai rata, lalu masukakan kuning hintalu wan banyu sacukupnya sampai adunan licin, wan saring supaya kada bagirindil;
* Panasakan sadikit minyak, lalu dadar kulit risoles sabuting sabuting sampai adunan habis kada basisa;
* Tumis bumbu halus;
* Masukakan kantang wan wortel;
* Tambahakan banyu sacukupnya;
* Sanga sampai kantang masak wan banyu bakurang;
* Matiiakan api;
* Masukakan susis, daun bawang, wan daun saladri;
* Ambil kulit risoles;
* Isii, gulung, calupakan ka putih hintalu nang hudah dikucuk;
* Gulingakan ka galapung panir, gawi sampai habis kada basisa;
* Panasakan minyak sanga;
* Sangaakan risoles sampai kacuklatan;
* Ahirnya, ilai wan surungakan lawan sambal.

## Macam Risoles
Macam-macam risoles nang kawa ditamui di sakitar ialah:

# Risoles mayo;
# Risoles hayam;
# Risoles sayur;
# Risoles bihun;
# Risoles rabung.

## Jujuhutan